Ford Crown Victoria

Βασικά στοιχεία

Παρά τις τεράστιες εξωτερικές διαστάσεις του, το Crown Victoria (Κράουν Βικτόρια) δεν υπήρξε ποτέ αυτοκίνητο πολυτελείας και η τιμή πώλησής του στη Βόρεια Αμερική ήταν σχετικά χαμηλή ως προς το μέγεθός του. Ωστόσο, ήταν από τα τελευταία μοντέλα που διατήρησαν τα πρότυπα των αμερικανικών λιμουζινών του παρελθόντος. Συγκεκριμένα, το 4-πορτο σεντάν αμάξωμά του βασιζόταν σε πλαίσιο τύπου σκάλας, κοινώς «χτιστό» (αντί για αυτοφερόμενο, όπως ονομάζεται το ενιαίο δομικό σύνολο) και ο κινητήρας του ήταν αποκλειστικά V8 βενζίνης, με διάταξη «κινητήρας μπροστά, πίσω κίνηση» μέσω ενός 4-τάχυτου αυτόματου κιβωτίου και με πίσω άκαμπτο άξονα.
Οι εσωτερικοί χώροι του μοντέλου ήταν επίσης τεράστιοι, αλλά το σαλόνι ήταν εμφανώς φθηνό και με υλικά κακής ποιότητας στα αντίτυπα χωρίς δερμάτινο σαλόνι, αν και όσα κυκλοφόρησαν με το έξτρα δερμάτινο σαλόνι έδιναν πολύ καλύτερη αίσθηση, πιο συμβατή με τον μεγάλο κυβισμό του μοντέλου. Δύο επιπλέον ρετρό στοιχεία, κατά τα παραδοσιακά αμερικανικά πρότυπα, σπάνια πλέον στη σύγχρονη ιστορία της αυτοκίνησης, ήταν ο επιλογέας ταχυτήτων πάνω στην κολώνα του τιμονιού και το ενιαίο, μονοκόμματο μπροστινό κάθισμα, ίδιου σχήματος με το πίσω, έχοντας έτσι 6-θέσιο σαλόνι.
Λόγω των ξεχωριστών αυτών ιδιοτήτων, το Crown Victoria γνώρισε εξαιρετικά μεγάλη απήχηση στην αμερικανική Αστυνομία, καθώς και στους οδηγούς ταξί στις Ηνωμένες Πολιτείες. Γενικότερα, εκτιμήθηκε ιδιαίτερα ως σκληροτράχηλο και αξιόπιστο αυτοκίνητο χαμηλής τιμής, με ευκολία συντήρησης, μεγάλη αντοχή στα δύσκολα, ανθεκτικότητα υπό ακραίες συνθήκες, μετάδοση της κίνησης στους πίσω τροχούς και ισχυρό κινητήρα V8, στοιχεία που θεωρήθηκαν χρήσιμα για τις αστυνομικές τεχνικές οδήγησης. Ως ένα από τα λίγα επιβατικά αυτοκίνητα με «χτιστό» πλαίσιο κατασκευής, είναι ανθεκτικό και επιτρέπει εύκολη επισκευή μετά από μικροατυχήματα, χωρίς να χρειάζεται να ισιώσει το σασί - ένα σημαντικό πλεονέκτημα για ένα αυτοκίνητο που χρησιμοποιείται από την Αστυνομία για ελιγμούς εκτροπής αυτοκινήτων σε καταδιώξεις, με την τεχνική της εν κινήσει πλαϊνής μικροπρόσκρουσης. Ιδίως η δεύτερη γενιά του Crown Victoria (1998 - 2011) κυριάρχησε ολοκληρωτικά στις πωλήσεις ταξί και αστυνομικών σεντάν, επιτυγχάνοντας μάλιστα ένα σχεδόν μονοπώλιο μεταξύ των ετών 2000 έως 2005. Για πρώτη φορά το σκηνικό άρχισε να αλλάζει μέσα στο 2005, όταν εισήχθη μια αστυνομική έκδοση του Dodge Charger, που γνώρισε εξ αρχής μεγάλη απήχηση και τελικώς το 2012 εκθρόνισε οριστικά το Crown Victoria ως το πρώτο σε απήχηση αστυνομικό σεντάν στις Ηνωμένες Πολιτείες.
Η αστυνομική έκδοση του Ford Crown Victoria ονομαζόταν επίσημα Crown Victoria P71 στην πρώτη γενιά και Crown Victoria Police Interceptor στη δεύτερη γενιά, και είχε μια ειδική ρύθμιση στον κινητήρα, για απόδοση μεγαλύτερης ισχύος και πολύωρη λειτουργία στις υψηλές στροφές, καθώς και περαιτέρω ενισχύσεις στο αμάξωμα, ενισχυμένα αμορτισέρ και στάνταρ διπλές εξατμίσεις (στα άλλα μοντέλα η διπλή εξάτμιση ήταν έξτρα). Αν και δεν διατέθηκε ποτέ επίσημα στο ευρύ κοινό ως καινούριο, μπορεί να αποκτηθεί νόμιμα ως μεταχειρισμένο, υπό τον όρο ότι έχει αφαιρεθεί το σύνολο του αστυνομικού εξοπλισμού - και πράγματι έχει γνωρίσει μεγάλη απήχηση στους υποψήφιους αγοραστές μεταχειρισμένων αυτοκινήτων. Η έκδοση Police Interceptor έφερε πάντα ταχύμετρο με μέγιστη ένδειξη τα 140 μίλια / ώρα (225 χιλιόμετρα / ώρα) και ηλεκτρονικό κόφτη της τελικής ταχύτητας συνήθως στα 135 μίλια / ώρα (217 χιλιόμετρα / ώρα). Αντιθέτως, το ταχύμετρο της πολιτικής έκδοσης είχε ως μέγιστη ένδειξη τα 120 μίλια / ώρα (193 χιλιόμετρα / ώρα) και η τελική ταχύτητα περιοριζόταν ηλεκτρονικά μόλις στα 106 μίλια / ώρα (170,5 χιλιόμετρα / ώρα) και στη δεύτερη γενιά του στα 110 μίλια / ώρα (177 χιλιόμετρα / ώρα).

Συγγενικά μοντέλα

Το δίδυμο μοντέλο του Ford Crown Victoria ήταν το κάπως ακριβότερο Mercury Grand Marquis, το οποίο ήταν ουσιαστικά μια παράλληλη έκδοσή του, με λίγο πληρέστερο εξοπλισμό και κάπως διαφορετικό μπροστινό μέρος, αν και συνολικά εμφανώς παρόμοιο.  
Επίσης, ο κινητήρας, το κιβώτιο ταχυτήτων και το δάπεδο στήριξης της πλατφόρμας του Crown Victoria ήταν πάντα κοινά με το πολυτελές συγγενικό Lincoln Town Car, ενώ αρχικά, έως το 2002, και το ταμπλό του. Ωστόσο, όλα τα υπόλοιπα εσωτερικά συστατικά, τα εξωτερικά πάνελ του αμαξώματος, οι ενισχύσεις στο αμάξωμα και οι πλευρικοί αερόσακοι ήταν εντελώς διαφορετικά από αυτά του Town Car.

Διαθεσιμότητα

Τα περισσότερα Crown Victoria κυκλοφόρησαν στις ΗΠΑ και στον Καναδά, αλλά από το 1996 έως τη λήξη της παραγωγής του, το 2011, διατέθηκαν επίσημα και σε 2 από τις πετρελαιοπαραγωγικές χώρες της Μέσης Ανατολής, τη Σαουδική Αραβία και το Κουβέιτ, όπου γνώρισαν επίσης μεγάλη απήχηση. Από τα κράτη της Ευρώπης, μόνο στη Σουηδία διατέθηκε ως μοντέλο, αν και όχι από την Ford Σουηδίας, αλλά από κάποιους ανεξάρτητους εισαγωγείς που εισήγαγαν κάποια Ford Crown Victoria, αρκετοί μάλιστα ακόμα και ως καινούρια. Αντιθέτως, στους υπόλοιπους ευρωπαϊκούς δρόμους είναι πρακτικώς άγνωστο θέαμα, καθώς δεν εισήχθη ούτε καν ως μεταχειρισμένο από παράλληλες εισαγωγές.

Ενεργητική και παθητική ασφάλεια

Σημαντικές βελτιώσεις έγιναν και στον τομέα της ασφάλειας. Ήδη από το λανσάρισμα, εμφανίστηκαν για πρώτη φορά έξτρα Σύστημα Αντιμπλοκαρίσματος Τροχών (ABS) και Σύστημα Ελέγχου Πρόσφυσης (traction control system), τα οποία ήδη από το πρώτο έτος παραγγέλθηκαν σε ποσοστό 60% των αυτοκινήτων που πωλήθησαν. Αν και το ABS έγινε τελικώς στάνταρ μόλις στο ξεκίνημα της σεζόν του 1999, στην πράξη τα περισσότερα Crown Victoria της δεκαετίας του 1990 κυκλοφόρησαν με το σύστημα αυτό. Επιπλέον, όλα τα Crown Victoria ήταν εξ αρχής εξοπλισμένα με 4 δισκόφρενα.
Εκτός του στάνταρ αερόσακου οδηγού (είχε εισαχθεί για πρώτη φορά στον προκάτοχο Ford LTD Crown Victoria από την σεζόν του 1990 και ως στάνταρ), μέσα στο 1991 και λίγους μήνες μετά την έναρξη των πωλήσεων, άρχισε να προσφέρεται και προαιρετικός αερόσακος συνοδηγού, ο οποίος τελικά έγινε στάνταρ το καλοκαίρι του 1993, με την έναρξη της σεζόν του 1994.

Ενεργητική και παθητική ασφάλεια

Με την έναρξη της σεζόν του 1999, το προηγουμένως έξτρα Σύστημα Αντιμπλοκαρίσματος Τροχών (ABS) έγινε στάνταρ σε όλα, αν και το Σύστημα Ελέγχου Πρόσφυσης (traction control system) παρέμεινε έξτρα σε όλες τις εκδόσεις και για όλα τα έτη παραγωγής του. Σημειωτέον ότι τόσο στο Crown Victoria, όσο και στα συγγενικά του μοντέλα, δεν προσφέρθηκε ποτέ Σύστημα Ελέγχου Ευστάθειας (ESP), ούτε καν στον προαιρετικό εξοπλισμό.
Στο ξεκίνημα της σεζόν του 2001, στις 8 Αυγούστου 2000, τοποθετήθηκε το Personal Safety System της Ford, ως στάνταρ. Το σύστημα αυτό περιλαμβάνει πυροτεχνικούς προεντατήρες στις ζώνες ασφαλείας, αισθητήρα ταχύτητας πρόσκρουσης, αισθητήρες θέσης και βάρους των επιβατών στα μπροστινά καθίσματα και πιο εξελιγμένους μπροστινούς αερόσακους 2 σταδίων, με την ικανότητα να προσαρμόζουν τον βαθμό ανοίγματός τους ανάλογα με τους παράγοντες που αναφέρθηκαν (adaptive airbags). Επίσης, με την έναρξη της σεζόν, οι μπροστινοί προβολείς απέκτησαν την ιδιότητα να ανάβουν αυτόματα όταν ενεργοποιούνται οι υαλοκαθαριστήρες, τα πεντάλ έγιναν ρυθμιζόμενα και ο κινητήρας κέρδισε λίγο σε ισχύ: τα μοντέλα με μία εξάτμιση από 210 σε 220 hp, ενώ οι εκδόσεις με 2 πίσω εξατμίσεις, μεταξύ αυτών και το αστυνομικό Police Interceptor, από 225 σε 235 hp.
Την σεζόν του 2002, που ξεκίνησε στις 30 Ιουλίου 2001, ο εσωτερικός καθρέπτης με την ικανότητα να σκοτεινιάζει αυτόματα σε έντονο φωτισμό από τα πίσω αυτοκίνητα, έγινε στάνταρ. Ταυτόχρονα, έγιναν στάνταρ και οι θερμαινόμενοι εξωτερικοί καθρέπτες.
Στις 26 Μαρτίου 2002, ξεκίνησε νωρίς η σεζόν του 2003, με σημαντικές βελτιώσεις. Αν και η εξωτερική του εμφάνιση παρέμεινε αμετάβλητη, το πλαίσιο του Crown Victoria επανασχεδιάστηκε πλήρως. Προκειμένου να ενισχυθεί το αμάξωμα και ταυτόχρονα να διατηρηθεί το βάρος σε λογικά επίπεδα, υιοθετήθηκε μια διαδικασία μορφοποίησης του ατσάλινου πλαισίου με έγχυση νερού σε πολύ υψηλή πίεση (με τον τρόπο αυτό, αφού καταργούνται οι συγκολλήσεις, δεν υπάρχει ανάγκη για επιπλέον ενισχύσεις). Επίσης, τοποθετήθηκε ένα νέο, πιο σύγχρονο σύστημα διεύθυνσης και νέα φρένα, βελτιώνοντας τον οδηγικό έλεγχο. Για την βελτίωση και της οδικής συμπεριφοράς, η μπροστινή και πίσω ανάρτηση επανασχεδιάστηκαν, αν και ο πίσω άξονας παρέμεινε άκαμπτος. Τότε ακριβώς, οι εκδόσεις LX και LX Sport άρχισαν να προσφέρουν έξτρα μπροστινούς πλευρικούς αερόσακους πλευρών και κεφαλής (Combo). Η ισχύς του κινητήρα αυξήθηκε πάλι, φτάνοντας πλέον στα μέγιστα νούμερα στην ιστορία του μοντέλου: τα Standard και LX απέδιδαν 224 hp, ενώ οι εκδόσεις με 2 πίσω εξατμίσεις, δηλαδή το LX Sport και το LX με το έξτρα σπορ πακέτο Handling and Performance Package, απέδιδαν 239 hp. Το αστυνομικό Police Interceptor έφερε στάνταρ 2 πίσω εξατμίσεις και είχε πλέον ρυθμιστεί στους 250 hp. 
Στο ξεκίνημα της σεζόν του 2004, που έλαβε χώρα στις 28 Ιουλίου 2003, η Ford προέβη σε επαναρύθμιση στον μετατροπέα ροπής του 4-τάχυτου αυτόματου κιβωτίου, για καλύτερη επιτάχυνση. Παράλληλα, βελτίωσε την εργονομία της έξτρα κονσόλας πληροφοριών που βρισκόταν στην οροφή μεταξύ οδηγού και συνοδηγού, αν και οι θερμαινόμενοι εξωτερικοί καθρέπτες και λίγα ακόμα δευτερεύοντα στοιχεία εξοπλισμού ξαναέγιναν προαιρετικά, προκειμένου να συγκρατηθεί η βασική τιμή αγοράς του Crown Victoria σε χαμηλά επίπεδα.
Με την εισαγωγή της σεζόν του 2005, στις 19 Ιουλίου 2004, το στάνταρ σύστημα ασφαλείας Personal Safety System της Ford, απέκτησε και 2 συμπληρωματικούς αισθητήρες πρόσκρουσης μπροστά, ενώ πλέον έδινε στον οδηγό και τη δυνατότητα να απενεργοποιεί τον αερόσακο συνοδηγού, όταν δεν καθόταν κανείς στην θέση αυτή. Κατά την έναρξη της σεζόν, επίσης, καθιερώθηκε ένα τιμόνι διαφορετικής σχεδίασης και εισήχθη έξτρα ηλεκτρικά ρυθμιζόμενη ηλιοροφή, καθώς και προαιρετικό 6-δισκο CD-changer.
Στα μέσα του 2005, για την σεζόν του 2006, τοποθετήθηκε ένας πιο σύγχρονος αναλογικός πίνακας οργάνων με φωτισμό LED και, με την εισαγωγή του, ο έξτρα πλήρως ψηφιακός πίνακας οργάνων καταργήθηκε. Ωστόσο, το νέο κοντέρ έφερε έναν συνδυασμό αναλογικών και ψηφιακών ενδείξεων, με εμφανέστερο παράδειγμα την συνύπαρξη και ψηφιακού ταχυμέτρου. Επίσης, καθιέρωσε και στάνταρ στροφόμετρο, ταυτόχρονα με τα Mercury Grand Marquis και Lincoln Town Car, με αποτέλεσμα και τα 3 μοντέλα να γίνουν τα τελευταία Αμερικανικά αυτοκίνητα που υιοθέτησαν στροφόμετρο, καθώς προηγουμένως, κανένα από τα τρία δεν το προσέφερε. Ωστόσο, αυτό ήταν μια συνειδητή επιλογή, προκειμένου να τονιστεί ο ήπιος οικογενειακός χαρακτήρας των μοντέλων και το γεγονός ότι είχαν σχεδιαστεί για να διασχίζουν ομαλά τους αμερικανικούς αυτοκινητοδρόμους, αποσκοπώντας στην μέγιστη δυνατή άνεση, και ότι κανένα δεν απευθυνόταν σε κοινό που ενδεχομένως «θα το έφτανε στην κόκκινη ζώνη». Τότε επίσης, το Crown Victoria έγινε και το τελευταίο μοντέλο της Ford που καθιέρωσε ως στάνταρ και ψηφιακούς χιλιομετρητές, οι οποίοι προηγουμένως υπήρχαν μόνο στον έξτρα πλήρως ψηφιακό πίνακα οργάνων. Η έκδοση LX απέκτησε και στάνταρ υπολογιστή ταξιδιού, ο οποίος προηγουμένως υπήρχε επίσης μόνο στον έξτρα πλήρως ψηφιακό πίνακα οργάνων.
Σε crash test πλευρικής πρόσκρουσης του Αμερικανικού Ινστιτούτου Οδικής Ασφάλειας που έγινε το 2006, σημειώθηκε καταστροφικό αποτέλεσμα, καθώς το Crown Victoria απέσπασε απαράδεκτα χαμηλό σκορ, ιδίως για τον οδηγό. Ο κυριότερος λόγος ήταν ότι, κατά την πρόσκρουση, η πλατφόρμα προσομοίωσης μπροστινού μέρους οχήματος εισχώρησε κατά πάρα πολύ μέσα στο αμάξωμα του Crown Victoria, καθώς και λόγω του ότι η δοκιμή έγινε χωρίς τους έξτρα πλευρικούς αερόσακους. Ως απάντηση, η Ford προέβη αμέσως σε επείγουσες σχεδιαστικές αλλαγές στους πλευρικούς αερόσακους και στις πόρτες, με σκοπό την βελτίωση της παθητικής ασφάλειας στις πλευρικές προσκρούσεις. Σύντομα ακολούθησε δεύτερη δοκιμή πρόσκρουσης, με βάση όσα αντίτυπα κατασκευάστηκαν από τον Ιούλιο του 2006 και μετά, όπου και καταγράφτηκε όντως σημαντική βελτίωση.
Κατά την σεζόν του 2007, την τελευταία που διατέθηκε στο ευρύ κοινό στις Ηνωμένες Πολιτείες, και η οποία ξεκίνησε στις 5 Ιουνίου 2006, το LX Sport διακόπηκε, αλλά παρέμεινε το έξτρα σπορ πακέτο Handling and Performance Package για την έκδοση LX, διατηρώντας έτσι τη δυνατότητα να παραγγελθεί με 2 πίσω εξατμίσεις και συνεπακόλουθη ισχύ 239 hp. Εξωτερικά, τα μοντέλα με το πακέτο αυτό ξεχώριζαν από τις σπορ ζάντες του, κοινές με αυτές του LX Sport.
Τον Ιούνιο του 2007, η πολιτική έκδοση του μοντέλου αποσύρθηκε από την αγορά των Ηνωμένων Πολιτειών, αλλά διατηρήθηκαν οι εκδόσεις για εταιρικές πωλήσεις, η εκδοχή ταξί και το αστυνομικό Crown Victoria Police Interceptor. Από την σεζόν του 2009, η Ford διατήρησε μόνο την πληρέστερη έκδοση εξοπλισμού Crown Victoria LX και οι πλευρικοί αερόσακοι έγιναν τελικώς στάνταρ.

Έκδοση με μακρύτερο μεταξόνιο

Από το 2002 έως τη λήξη της παραγωγής, το 2011, διατέθηκε επίσημα και μια εργοστασιακής κατασκευής έκδοση με μακρύτερο μεταξόνιο. Ως αποτέλεσμα, έφτανε το εντυπωσιακό συνολικό μήκος των 5.588 χιλιοστών, έναντι των 5.385 χιλιοστών της στάνταρ εκδοχής αμαξώματος, προσφέροντας έτσι τεράστιους χώρους για τους πίσω επιβάτες.
Στη Βόρεια Αμερική, η εκδοχή αυτή απευθυνόταν μόνο σε εταιρείες ταξί και σε εταιρείες ενοικίασης αυτοκινήτων, ενώ δεν πωλήθηκε στο ευρύ κοινό ως καινούριο (παρά μόνο εκ των υστέρων ως μεταχειρισμένο), ούτε συνδυάστηκε ποτέ με την αστυνομική έκδοση Police Interceptor. Ωστόσο, διατέθηκε στο ευρύ κοινό στη Σαουδική Αραβία και στο Κουβέιτ, μαζί και με την έκδοση με μακρύτερο μεταξόνιο του δίδυμου Mercury Grand Marquis.

2008 - 2011: Εταιρικές πωλήσεις

Ήδη από το 1999, η διαθεσιμότητα της στάνταρ πολιτικής έκδοσης του Crown Victoria είχε αρχίσει να μειώνεται και μάλιστα το έτος αυτό ήταν το τελευταίο που διατέθηκε στον Καναδά. Από την σεζόν (model year) του 2000, σταμάτησε να διατίθεται στο ευρύ κοινό της χώρας αυτής και παρέμεινε επίσημα διαθέσιμο μόνο για εταιρικές πωλήσεις, κυρίως στην Αστυνομία, σε εταιρείες ταξί και σε εταιρείες ενοικίασης αυτοκινήτων.
Στις ΗΠΑ, αντίστοιχα, η πολιτική έκδοση έφτασε έως τον Ιούνιο του 2007, οπότε και αποσύρθηκε από την επίσημη ιστοσελίδα της Ford. Από την σεζόν (model year) του 2008, το Crown Victoria περιορίστηκε παρομοίως στις εταιρικές πωλήσεις, έως και την λήξη της παραγωγής, στις 15 Σεπτεμβρίου 2011. Αντιθέτως, τα συγγενικά Mercury Grand Marquis και Lincoln Town Car συνέχισαν να πωλούνται και στο κοινό, έως την λήξη της παραγωγής τους, στις 4 Ιανουαρίου και 26 Αυγούστου 2011 αντίστοιχα.  
Πρακτικώς, από το 2000 έως το 2007, τα περισσότερα Crown Victoria πολιτικής έκδοσης διατέθηκαν σε 2 από τις πετρελαιοπαραγωγικές χώρες της Μέσης Ανατολής, στη Σαουδική Αραβία και στο Κουβέιτ, ενώ από την σεζόν του 2008 περιορίστηκαν αποκλειστικά σε αυτές. Επίσης, μεταξύ του 2000 και του 2011, οι αγορές αυτές ήταν και οι μοναδικές εξαγωγικές εκτός ΗΠΑ, για την πολιτική έκδοση.

2011: Τέλος εποχής

Παρά τις συνεχείς βελτιώσεις του, το Crown Victoria εξακολουθούσε να βασίζεται στην ίδια βασική πλατφόρμα Panther, που είχε εμφανιστεί το 1978 (σεζόν του 1979), με το λανσάρισμα του προκατόχου Ford LTD Crown Victoria. Ως αποτέλεσμα, τόσο το Crown Victoria, όσο και τα Mercury Grand Marquis και Lincoln Town Car, δυσκολεύονταν πλέον να αντεπεξέλθουν απέναντι στον ανταγωνισμό από τα νεότερα αντίπαλα μοντέλα με αυτοφερόμενα αμαξώματα. Το τελειωτικό χτύπημα ήρθε με την καθιέρωση νέων, αυστηρότερων προδιαγραφών ασφαλείας στις δοκιμές πρόσκρουσης, που είχε ανακοινωθεί ότι θα τεθούν σε εφαρμογή στη Βόρεια Αμερική από την σεζόν του 2012. Ήδη από το 2009, η Ford αποφάσισε τελεσίδικα ότι το απαιτούμενο κόστος για τις αναβαθμίσεις που θα χρειαζόταν η πλατφόρμα Panther προκειμένου να ανταποκριθεί στα νέα στάνταρ παθητικής ασφάλειας, θα ήταν τέτοιο ώστε «δεν άξιζε τον κόπο».
Αρχικά η Ford είχε ανακοινώσει ότι η παραγωγή του Crown Victoria θα έληγε τον Αύγουστο του 2011, αλλά υπήρξε μια παράταση για σχεδόν 1 μήνα, καθώς πολλές αστυνομικές υπηρεσίες προέβησαν σε επείγουσες παραγγελίες της τελευταίας στιγμής, για Crown Victoria Police Interceptor. Τελικώς, το τελευταίο αντίτυπο του μοντέλου κύλησε από τη γραμμή παραγωγής στις 15 Σεπτεμβρίου 2011 και ώρα 12:25 μ.μ. Ωστόσο, δεν ήταν ούτε αστυνομικό Police Interceptor, ούτε ταξί, αλλά ένα λευκό πολιτικής έκδοσης προς εξαγωγή και ανακοινώθηκε ότι θα εξαγόταν στη Σαουδική Αραβία.
Γενικότερα, επίσης, όσα Crown Victoria κατασκευάστηκαν μετά τις 31 Αυγούστου 2011 δεν διατέθηκαν στη Βόρεια Αμερική, καθώς ανήκαν στη σεζόν του 2012 και η αρμόδια για την ενεργητική και παθητική ασφάλεια National Highway Traffic Safety Administration (NHTSA) είχε θεσπίσει το Σύστημα Ελέγχου Ευστάθειας (ESP ή ESC) ως υποχρεωτικό στα νέα μοντέλα από τη σεζόν του 2012 και μετά. Καθώς η παραγωγή του Crown Victoria πλησίαζε στο οριστικό τέλος της εντός λίγων ημερών, η Ford δεν τους τοποθέτησε το σύστημα αυτό, με αποτέλεσμα τα Crown Victoria που ο κωδικός VIN της Ford ανέφερε 2012 να μην μπορούν να πωληθούν στις ΗΠΑ ή στον Καναδά, παρά μόνο στη Μέση Ανατολή.
Η λήξη της παραγωγής του Crown Victoria σήμανε και το τέλος της τελευταίας παραδοσιακής «χτιστής» πισωκίνητης πλατφόρμας τεράστιων διαστάσεων και μάλιστα χαρακτηρίστηκε τότε από τα Μέσα Ενημέρωσης ως «τέλος εποχής» («end of an era»). Στη συνέχεια, η Ford προσέφερε τα συγγενικά μεταξύ τους Ford Taurus έκτης γενιάς (2009 - 2019) και Lincoln MKS (2008 - 2016) ως τις μεταγενέστερες ναυαρχίδες του ομίλου της Ford, στη θέση των Ford Crown Victoria και Lincoln Town Car αντίστοιχα. Και τα δύο αυτά μοντέλα, ωστόσο, ήταν μπροστοκίνητα, αν και προσέφεραν έξτρα 4-κίνηση, με αυτοφερόμενο αμάξωμα, λίγο μικρότερων διαστάσεων και έχουν κινητήρες V6, αντί για τους παραδοσιακούς V8. Επίσης, η Ford από το 2011 είχε ήδη προωθήσει το Ford Transit Connect Taxicab ως αντικαταστάτη του Crown Victoria για ταξί.